送一上人之京師
作者：呂本中
朝代：宋

paragraphs: 東風吹雲十日雨，卧聽城頭打衙鼓。
道人遠自山中來，共坐南窗濯泥土。
自然高韻到羲皇，豈止微言變齊魯。
萬牛回首不震掉，一葉横江且掀舞。
未能入水取蛟蜃，尚欲投戈代貔虎。
念公守此非一朝，木病磈瘣無枝條。
已盡千峰西嶺雪，更夢八月錢塘潮。
京城塵沙深一尺，是中莫留公履迹。
權門蹲𠴲兒女笑，我一思之不能食。
片帆無事早歸来，爲公一洗山中石。